Beweerde balknoeiery: SA krieketkaptein kan toets misloopFaf du Plessis Dié toets, die sogenaamde pienkbal-toets, begin op 24 November in Adelaide. Die voormalige Suid-Afrikaanse paaltjiewagter, Dave Richardson, wat nou die uitvoerende hoof van die Internasionale Krieketraad (IKR) is, het Du Plessis aangekla. Die IKR sê in ŉ verklaring die voorval het Dinsdagoggend, die vierde en laaste dag van die toets, plaasgevind. Die liggaam sê die televisiebeeld wys duidelik hoe Du Plessis speeksel van ŉ peperment – ŉ kunsmatige middel in die konteks van balversorging op die veld – aan die bal smeer, met die doel om die toestand en dus die ‘gedrag’ van die bal te verander. Soos die toeval dit wou hê, is ŉ paaltjie met die volgende bal geneem. Du Plessis is in Oktober 2013 skuldig bevind aan balknoeiery tydens ŉ toets teen Pakistan en is met 50% van sy wedstrydgeld beboet. Du Plessis het egter skuld ontken oor Dinsdag se voorval. Die wedstrydskeidsregter, Andy Pycroft, sal die saak aanhoor, maar ŉ datum daarvoor is nog nie vasgestel nie. ŉ Vlak 2-oortreding van die gedragskode dra die straf van ŉ boete van 50-100% van die wedstrydfooi, plus ŉ moontlike skorsing. Krieket Australië het nie die klag aanhangig gemaak nie.